รัฐมนตรีว่าการกระทรวงสาธารณสุข เดินหน้าผลักดันการใช้กัญชาเสรีทางการแพทย์ ย้ำเลือกแต่ส่วนดีมีประโยชน์ เล็งกัญชงนำร่องปลดล็อกการปลูกเพื่อให้ประชาชนเข้าถึงการใช้ประโยชน์สาร CBD
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวหลังหารือภายในร่วมกับผู้บริหารกระทรวงสาธารณสุขและหัวหน้าหน่วยงานในกำกับกระทรวงสาธารณสุข ว่า ได้กำชับข้าราชการและเจ้าหน้าที่กระทรวงสาธารณสุขช่วยกันทำงานอย่างเต็มที่ โดยยึดนโยบายของรัฐมนตรีว่าการและรัฐมนตรีช่วยว่าการกระทรวงสาธารณสุขคนปัจจุบันเป็นหลัก ส่วนเรื่องกัญชาก็ได้พูดคุยกันเบื้องต้นให้เดินหน้าต่อในเรื่องการพัฒนากัญชา นำมาใช้เสรีทางการแพทย์ ดึงมาใช้เฉพาะส่วนที่เป็นประโยชน์เท่านั้น         ทั้งนี้ ย้ำว่าเรื่องเดินหน้ากัญชาไม่ใช่นโยบายของกระทรวงสาธารณสุขแต่เป็นวาระเร่งด่วนของรัฐบาล ส่วนที่ไม่เป็นประโยชน์ก็ยังต้องควบคุมให้รัดกุม จากนี้ไม่อยากให้มองกัญชาเป็นกัญชา แต่มองไปที่สารสำคัญที่เป็นประโยชน์ทั้ง CBD และ THC ที่ต้องใช้เสรีเฉพาะทางการแพทย์ ซึ่งเมื่อมองที่ตัวสาระสำคัญ CBD ในกัญชงก็มีสารนี้มาก และอาจจะทำการปลดล็อกให้ประชาชนปลูกได้ และใช้ประโยชน์จากส่วนอื่นๆ ได้นอกเหนือจากเส้นใย ซึ่งได้เร่งรัดให้เลขาธิการ อย.นำเรื่องเสนอเข้าที่ประชุมคณะกรรมการยาเสพติดแห่งชาติพิจารณา ส่วนเรื่องสันทนาการถือเป็นผลพลอยได้ ซึ่งสันทนาการไม่ได้หมายถึงการสูบ แต่หมายถึงการเปิดให้ใช้เหมือนพืชสมุนไพรในครัวเรือนที่นำมาประกอบอาหาร อย่างกรณีที่จะให้ อสม.เริ่มปลูกในบ้าน 6 ต้น เป็นการเปิดให้เข้าถึงการใช้ประโยชน์แต่สิ่งที่จะไม่เกิดเลยคือการซื้อขายกันเอง และการพกออกนอกเคหะสถาน ยังถือเป็นเรื่องที่ผิดกฎหมาย         ส่วนอีกหลายเรื่องที่เคยมีการพูดไว้ทั้งเรื่องการผลักดันบริการกัญชาทางการแพทย์เข้าในสิทธิบัตรทอง การขึ้นเงินเดือน อสม. ฯลฯ นายอนุทิน กล่าวว่า ยังต้องมีการหารือกันในรายละเอียดหลังรัฐบาลแถลงนโยบายต่อรัฐสภาแล้ว และอาจต้องดูความชัดเจนทางการเมืองจากนี้ด้วย อย่างไรก็ตามสิ่งใดที่สามารถเดินหน้าได้เองภายในกระทรวงสาธารณสุขก็จะดำเนินการทันที